Mette Frederiksen (S), 2012-11-06:
Tak til Dansk Folkeparti for at rejse forespørgslen.
Jeg synes, det er et relevant spørgsmål at rejse.
Jeg er i lighed med Dansk Folkeparti optaget af, at brugen af løntilskud, hvad enten det er i den offentlige eller private sektor, altid foregår med det for øje, at det skal bibringe den ledige en bedre mulighed for at komme i arbejde, end hvis vedkommende ikke var kommet i et løntilskudsjob.
Jeg er blevet bedt om i dag at redegøre for brugen af løntilskud på både det offentlige og det private arbejdsmarked, og jeg forstår det sådan, at spørgsmålet i dag er stillet på baggrund af en række svar, som blev afgivet i juni og oktober måned til Beskæftigelsesudvalget.
Jeg vil gerne starte med at slå fast, at det er vigtigt, at vi fører en aktiv beskæftigelsespolitik i Danmark.
Der er mange mennesker, der rammes af arbejdsløshed, og som selv formår at komme tilbage på arbejdsmarkedet.
Det er godt og positivt.
Der er også en gruppe ledige, der har behov for hjælp, støtte, vejledning, uddannelse og kompetenceløft for at kunne nå derhen.
Det er selvfølgelig vigtigt, for at den beskæftigelsespolitik er så god som overhovedet muligt, at der er en bred vifte af redskaber.
Løntilskud er en del af den vifte, og det er et redskab, som jeg selv tænker kan være en rigtig god idé, hvis man har behov for enten at blive oplært eller få genoptrænet kompetencer inden for sit fag eller til et nyt fag, altså, at det dermed er af faglig karakter, eller har behov for at få lært eller genlært sociale og sproglige kompetencer.
Lidt om det faktuelle: Der bruges i dag ganske mange penge på området.
Der bruges i 2012-priser 4,3 mia. kr. Man kan dog ikke sige, at hvis vi afskaffer løntilskud i morgen, vil de penge være sparet, for ganske mange af de her penge vil jo ellers og alternativt skulle bruges på forsørgelsesudgifter, nemlig til kontanthjælp og til dagpenge.
Derudover er det jo ikke sådan, at alle andre former for aktiv beskæftigelsespolitik er gratis.
Derfor kan man altså ikke tage det beløb og tænke, at de penge ville være sparet.
Når det er sagt, er jeg meget optaget af, at vi får målrettet brugen af løntilskud.
Men vi ved noget allerede i dag, og vi ved også noget om effekterne.
Det, man jo kan sige af helt generel karakter, er, at det ser ud til, at der er en positiv beskæftigelseseffekt ved brug af privat løntilskud.
Der er ikke en positiv beskæftigelseseffekt ved brug af offentlig løntilskud, og der er oven i købet noget, der tyder på, at offentlige løntilskud kan være ledighedsforlængende, altså kan fastholde mennesker i ledighed.
Det er, når man kigger på gruppen af ledige i det hele taget.
Kigger vi på gruppen af udsatte ledige – man kan jo være udsat ledig af forskellige årsager; det er måske, fordi man har været lang tid væk fra arbejdsmarkedet, der kan være integrationsudfordringer, der kan være sociale problemer – ser vi, at det er bedre at være i et løntilskudsjob, også selv om det er offentligt, end ikke at være i et tilbud.
Derfor er den retning, som vi som regering kigger i, den, at der er meget, der tyder på, at de private løntilskudsjob kan bruges af en bred gruppe ledige, men at man skal have en særlig omtanke, når det gælder de offentlige løntilskud.
Vi har sammen med Enhedslisten valgt at igangsætte et udredningsarbejde.
Jeg hører jo også eksempler på det derudefra.
Derudover vil de se på, hvordan parterne kigger på løntilskudsområdet i det hele taget.
Det udredningsarbejde, vi har igangsat, er færdigt i starten af det nye år, altså i 2013, og derefter vil jeg selvfølgelig se på, om der er behov for, at vi målretter den lovgivning, der er i dag.
Jeg har lyttet mig til, at i hvert fald et bredt udsnit af Folketingets partier er blevet enige om et forslag til vedtagelse i dagens debat, og derfor er jeg egentlig ret fortrøstningsfuld, hvad angår debatten og udviklingen på løntilskudsområdet, for jeg tror, at mange af os har en fælles holdning til og fælles interesse i, at det, når der bruges løntilskud, altid skal være med det klare formål at bistå den enkelte ledige med at komme hurtigere tilbage på arbejdsmarkedet, og derfor må det selvfølgelig ikke forlænge ledighedsperioden.